
Z A K O N
O IZMENI I DOPUNI ZAKONA O JAVNOM DUGU
Član 1.

U Zakonu o javnom dugu („Službeni glasnik RS”, br. 61/05, 107/09, 78/11, 68/15, 95/18, 91/19 i 149/2020), u članu 16. posle stava 4. dodaje se stav 5. koji glasi:

„Prilikom davanja garancija iz stava 1. ovog člana uzimaće se u obzir propisi kojima se uređuje kontrola državne pomoći.ˮ.

Član 2.

U članu 18. stav 1. menja se i glasi:

„Za davanje garancije naplaćuje se provizija.”.

Član 3.

Ovaj zakon stupa na snagu osmog dana od dana objavljivanja u „Službenom glasniku Republike Srbije”, a primenjuje se od 1. januara 2027. godine.
OBRAZLOŽENJE
I. USTAVNI OSNOV ZA DONOŠENJE ZAKONA

Ustavni osnov za donošenje ovog zakona sadržan je u članu 97. tač. 15. i 17. Ustava Republike Srbije, prema kojima Republika Srbija uređuje i obezbeđuje finansiranje ostvarivanja prava i dužnosti Republike Srbije utvrđenih Ustavom i zakonom i druge odnose od interesa za Republiku Srbiju, u skladu sa Ustavom.

               II. RAZLOZI ZA DONOŠENJE ZAKONA 

U cilju pristupanja Republike Srbije Evropskoj uniji, neophodno je da Republika Srbija izvrši izmenu i dopunu Zakona o javnom dugu, prvenstveno u domenu usklađivanja sa propisima o kontroli državne pomoći u skladu sa Akcionim planom sa rokovima za usklađivanje neusklađenih šema državne pomoći koju je Vlada usvojila 25. juna 2026. godine. Izmena i dopuna se vrši u čl. 16. i 18. postojećeg zakona, koji se odnose na ovlašćenje za davanje garancije odnosno na uslove za davanje garancije Republike Srbije. Navedena izmena i dopuna je u skladu sa Reformskom agendom u oblasti poslovnog okruženja i razvoja privatnog sektora.

Napominjemo da je tokom izrade ovog zakona, na sajtu Ministarstva finansija bio objavljen Nacrt zakona o izmeni i dopuni Zakona o javnom dugu, u trajanju od sedam dana za javne konsultacije, tokom kojih su privredni subjekti, organi i organizacije, udruženja građana i drugi predstavnici civilnog društva, stručne javnosti, kao i druga zainteresovana lica imali priliku da daju predloge, komentare, sugestije i primedbe na tekst Nacrt zakona.

III. OBJAŠNJENJE OSNOVNIH PRAVNIH INSTITUTA I POJEDINAČNIH REŠENJA PREDLOGA ZAKONA
Članom 1. vrši se usklađivanje Zakona o javnom dugu sa propisima o kontroli državne pomoći.

Članom 2. definiše se da će se za izdavanje garancije naplaćivati provizija.

Članom 3. se propisuje da ovaj zakon stupa na snagu osmog dana od dana objavljivanja u „Službenom glasniku Republike Srbije”, a primenjuje se od 1. januara 2027. godine.

IV.FINANSIJSKA SREDSTVA POTREBNA ZA SPROVOĐENJE ZAKONA
Za sprovođenje ovog zakona nije potrebno obezbediti dodatna sredstva u budžetu Republike Srbije.



V. PREGLED ODREDABA ZAKONA KOJE SE MENJAJU
Ovlašćenje za davanje garancije
Član 16

Republika može dati garanciju za izmirenje duga lokalne vlasti i pravnih lica iz člana 1. ovog zakona (u daljem tekstu: dužnik).

Republika može dati garancije iz stava 1. ovog člana u skladu sa zakonom kojim se uređuje budžet Republike za tekuću godinu.

Republika može dati garancije iz stava 1. ovog člana samo ako se sredstvima kredita za koji se daje garancija finansiraju kapitalna ulaganja dužnika. Republika ne može dati garancije iz stava 1. ovog člana ako se sredstvima kredita za koji se daje garancija finansira tekuće poslovanje dužnika odnosno za potrebe likvidnosti dužnika.

Garancije iz stava 1. ovog člana daju se u formi zakona.

PRILIKOM DAVANJA GARANCIJA IZ STAVA 1. OVOG ČLANA UZIMAĆE SE U OBZIR PROPISI KOJIMA SE UREĐUJE KONTROLA DRŽAVNE POMOĆI.

Uslovi za davanje garancije
Član 18

Za davanje garancije može se naplaćivati provizija.

ZA DAVANJE GARANCIJE NAPLAĆUJE SE PROVIZIJA.

Ministar finansija bliže uređuje uslove koje moraju da ispunjavaju dužnici da bi Republika dala garanciju, postupak za podnošenje zahteva, sadržinu zahteva za davanje garancije, uslove u pogledu instrumenata obezbeđenja, kao i visinu provizije iz stava 1. ovog člana.

SAMOSTALNA ODREDBA ZAKONA
OVAJ ZAKON STUPA NA SNAGU OSMOG DANA OD DANA OBJAVLJIVANJA U „SLUŽBENOM GLASNIKU REPUBLIKE SRBIJE”, A PRIMENJUJE SE OD 1. JANUARA 2027. GODINE.

IZJAVA O USKLAĐENOSTI PROPISA SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa VLADA
    Obrađivač MINISTARSTVO FINANSIJA 

2. Naziv propisa
PREDLOG ZAKONA O IZMENI I DOPUNI ZAKONA O JAVNOM DUGU
DRAFT LAW ON AMENDMENT AND SUPPLEMENT TO THE LAW ON PUBLIC DEBT

3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnose na normativnu saržinu propisa,  
Ne postoje relevantne odredbe Sporazuma 

b) Prelazni rok za usklađivanje zakonodavstva prema odredbama Sporazuma, 

Nije potreban prelazni rok za usklađivanje zakonodavstva
v) Ocena ispunjenosti obaveze koje proizlaze iz navedene odredbe Sporazuma, 

Ne postoje odredbe na osnovu kojih je potrebno oceniti ispunjenost obaveze
g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma, 

Ne postoje navedene odredbe 

d) Veza sa Nacionalnim programom za usvajanje pravnih tekovina Evropske unije. 

Ne postoji veza sa Nacionalnim programom za usvajanje pravnih tekovina Evropske unije


4. Usklađenost propisa sa propisima Evropske unije
a) Navođenje odredbi primarnih izvora prava Evropske unije i ocene usklađenost sa njima,  

Ne postoje odredbe primarnih izvora prava Evropske unije
b) Navođenje sekundarnih izvora prava Evropske unije i ocene usklađenosti sa njima,

Ne postoje sekundarni izvori prava Evropske unije
v) Navođenje ostalih izvora prava Evropske unije i usklađenost sa njima,

Ne postoje ostali izvori prava Evropske unije
g) Razlozi za delimičnu usklađenost, odnosno neusklađenost 

Ne postoje navedeni razlozi 

d) Rok u kojem je predviđeno postizanje potpune usklađenosti propisa sa propisima Evropske unije 

Nije potreban rok za usklađivanje
5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je  obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizlazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).

 Ne postoje propisi EU sa kojima je potrebno obezbediti usklađenost
6. Da li su prethodno navedeni izvori prava Evropske unije prevedeni na srpski jezik? 

Ne postoji navedeni izvori prava Evropske unije
7. Da li je propis preveden na neki službeni jezik Evropske unije?

Nije
8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.

Polazeći od normativnog sadržaja predmetnog Predloga zakona o izmeni i dopuni Zakona o javnom dugu, koji je predviđen Akcionim planom sa rokovima za usklađivanje neusklađenih šema državne pomoći koji je bio predmet konsultacija sa Evropskom komisijom i drugim stručnim telima Evropske unije, i koji je odobren od strane Evropske komisije. Izmena propisa predstavlja sprovođenje Akcionog plana sa rokovima za usklađivanje neusklađenih šema državne pomoći i na taj način je propis povezan sa aktivnostima iz Reformske agende Republike Srbije.


